Kysten ud for Gl. Skagen skal sikres bedre, men kommunen vil have ejerne af millionvillaerne i første klitrække til at betale en større del af udgifterne. Teknisk udvalg i Frederikshavn behandlede torsdag lodsejernes forslag til kystsikring og er indstillet på at bakke op om det - hvis bare regningen fordeles anderledes. - Der er lagt op til, at sommerhusejerne skal betale mellem 2.800 kroner og 9.000 kroner, afhængig af hvor tæt man bor på kysten og hvor meget jord, man ejer. Men den fordeling skal ændres, siger formanden for Teknisk Udvalg, Jens Hedegaard Kristensen til P4 Nordjylland - Vi lægger op til, at ejerne af huse i forreste klitrække skal betale en større udgift til kystsikringen end dem, der ligger i baglandet. Og nogle i baglandet skal slet ikke betale. - Dem, der nyder godt af den her kystsikring, skal også betale mest. Dem, der ligger 500-600 meter fra havet, skal ikke betale for dem, der kun har 50 meter ned til vandet, siger Jens Hedegaard Kristensen.

Referat:
Ejerne af de kystnære sommerhuse skal selv bidrage til sikringen, mener Frederikshavn Kommune